חלוץ הפועל פ"ת, דייויד גומז, חתם היום (שני) בשורות מכבי אחי נצרת מהליגה הלאומית. גומז הוא שחקן הרכש הראשון של המאמן החדש, שלומי דורה. בנוסף, מועמד לקבוצה שוער רעננה, גל ניר עתיר הניסיון ובין הצדדים מתנהל מו"מ.
נצרת, ששמה לה ליעד להעפיל לליגת העל לאחר שסיימה במקום הרביעי בעונה החולפת, הצליחה להשאיר בסגל את השחקנים המרכזיים של העונה שעברה וביניהם עלי חטיב, אלן מסודי ואחרים.
בנושא אחר, הקבוצה צפויה לצאת למחנה אימונים בבולגריה אחרי שנתיים בהן קיימה את המחנה האימונים בארץ.
מגן הפועל מרמורק בעונה הקודמת, יוסי אמר, חתם במכבי קריית גת שעלתה לליגה הלאומית לאחר שבילתה במשך עשור בליגה א'. אמר נבחר בשנה שעברה לשחקן ההגנה הטוב ביותר בליגה והוא בהחלט יוכל לעזור למערך ההגנה של הקבוצה הדרומית במהלך משחקיה בליגה הלאומית.
הפועל עפולה, שסיימה במקום השישי בעונה שעברה, התחזקה בשלושה שחקני מכבי חיפה שהיו שותפים לדאבל ההיסטורי של קבוצת הנוער בעונה האחרונה, הבלם עדן בן חמו, המגן יובל יוסיפוביץ' שהרשים במהלך כל העונה והקשר המוכשר מיכה לאוטה. ביום חמישי הקבוצה תקיים משחק אימון מול עכו ומחר מול עירוני ק"ש. עפולה תצא למחנה אימונים בקיסריה.
בנצרת עילית, תחת הדרכתו של שמעון הדרי, מחפשים להתחזק במספר זרים. בתוך כך הקבוצה הפסידה אתמול במשחק אימון להפועל עכו מליגת העל 4:0. נאור עבודי, עידן בלסטרה, לירן רוטשטיין וערן מלכין יצטרפו לקבוצה. בעיה בירוקרטית עם איברהים בסיט מונעת את חתימתו של השחקן לעונה נוספת במועדון.